রণাঙ্গনের এই বীর সেনানী বলেন, মাঝে মধ্যে অবাক হয়ে যাই যখন দেখি মুক্তিযুদ্ধে অংশগ্রহণ না করেও কিছু সাংসদ, রাজনীতিবিদ, জনপ্রতিনিধি নিজেদের মুক্তিযোদ্ধা হিসেবে দাবি করে। এটা কিছুতেই মেনে নিতে পারি না। এমনকী মুক্তিযুদ্ধকালীন এই দেশে যারা ছিলেনও না, তারা কীভাবে নিজেকে মুক্তিযোদ্ধা বলেন? আর অন্যকে কীভাবে একজন প্রকৃত মুক্তিযোদ্ধা হিসেবে চিহ্নিত করবেন? মুক্তিযুদ্ধের ইতিহাসকে রাজনীতিবিদ, জনপ্রতিনিধিরা বারংবার ব্যবহার করেছেন নিজেদের স্বার্থ হাসিলের হাতিয়ার হিসেবে। যার কারণে দেশ আজও মুক্তিযুদ্ধের চেতনায় প্রতিষ্ঠিত হতে পারেনি। প্রকৃত মুক্তিযোদ্ধার সংখ্যা নির্ণয় জটিল ও কঠিন কাজ। প্রধানমন্ত্রী সঠিক সিদ্ধান্তই নিয়েছেন, 'একজন প্রকৃত মুক্তিযোদ্ধাই আরেকজন মুক্তিযোদ্ধাকে চিহ্নিত করতে পারবেন'।